शिक्षक ने राजीव को समझाते हुए कहा अगर तुम शिक्षक बनते हो तो तुम सदा मस्तिष्क के साथ काम करोगे। ज्यादा से ज्यादा समय चरित्र निर्माण और निर्मल मस्तिष्क के गठन में लगाओगे। एक आदर्श शिक्षक हमेशा से पूजनीय होता है। विद्यालय रूपी मंदिर और बाहर भी उसके चरित्र की पूजा होती है। तुम्हारे अच्छे अध्यापन और व्यवहार के कारण छात्र तुम्हारी सराहना करेंगे। तुम्हारे द्वारा कहे और लिखे गए नीतिवाणी को छात्र अपने जीवन में उतारेंगे और साथ ही साथ पीढ़ी दर पीढ़ी तुम्हारे कहे गए वचनों को स्थानांतरित करेंगे। तुम्हारा भौतिक शरीर भले ही इस दुनिया में न हो मगर तुम्हारी सुकीर्ति सदा लोगों के द्वारा कही जाएँगी। तुम अगर शिक्षक पद को स्वीकार करोगे तो रोजगार के साथ साथ तुम्हारा लक्ष्य भी पूरा हो जाएगा।